CELEX: 62020TN0255
Language: el
Date: 2020-05-04 00:00:00
Title: Υπόθεση T-255/20: Προσφυγή της 4ης Μαΐου 2020 — ClientEarth κατά Επιτροπής

27.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/18
            
         
      Προσφυγή της 4ης Μαΐου 2020 — ClientEarth κατά Επιτροπής
      (Υπόθεση T-255/20)
      (2020/C 247/27)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: ClientEarth AISBL (Βρυξέλλες, Βέλγιο) (εκπρόσωποι: F. Logue, Solicitor, και J. Kenny, Barrister-at-law)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τη σιωπηρή απόφαση της Ευρωπαϊκής Επιτροπής της 26ης Φεβρουαρίου 2020 στην υπόθεση GESTDEM 2019/6819 με την οποία απορρίφθηκε εν μέρει η αίτηση της προσφεύγουσας περί προσβάσεως σε έγγραφα·
               
            
                  —
               
               
                  να αποφανθεί επί των δικαστικών εξόδων και να καταδικάσει την Ευρωπαϊκή Επιτροπή στα δικαστικά έξοδα της προσφεύγουσας καθώς και να κρίνει ότι οι τυχόν παρεμβαίνοντες φέρουν τα δικαστικά έξοδά τους.
               
            
         Λόγοι και κύρια επιχειρήματα
      
      Προς στήριξη της προσφυγής της η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η Επιτροπή υπέπεσε σε πρόδηλα σφάλματα εκτίμησης και σε νομικά σφάλματα απορρέοντα από την εσφαλμένη εφαρμογή της εξαίρεσης σχετικά με την προστασία της διαδικασίας λήψης αποφάσεων (άρθρο 4, παράγραφος 3, δεύτερο εδάφιο, του κανονισμού 1049/2001) (1) και ότι παρέλειψε να αιτιολογήσει την απόφασή της (Άρθρο 296 ΣΛΕΕ), διότι:
                  
                              —
                           
                           
                              δεν υφίσταται διαδικασία λήψης αποφάσεων η οποία να μπορεί να θιγεί σοβαρά από τη μερική γνωστοποίηση της στήλης 4 του πρακτικού της 79ης Συνεδρίασης της «Τεχνικής Επιτροπής για τα Μηχανοκίνητα Οχήματα», η οποία διεξήχθη στις Βρυξέλλες στις 12 Φεβρουαρίου 2019 (στο εξής: Έγγραφο B)·
                           
                        
                              —
                           
                           
                              η Επιτροπή δεν απέδειξε ότι από τη μερική γνωστοποίηση της στήλης 4 του Εγγράφου Β θα μπορούσε να θιγεί σοβαρά η διαδικασία λήψης αποφάσεων.
                           
                        
            
                  2.
               
               
                  Με τον δεύτερο λόγο προβάλλεται ότι η Επιτροπή υπέπεσε σε πρόδηλα σφάλματα εκτίμησης και σε νομικά σφάλματα απορρέοντα από την εσφαλμένη εφαρμογή του κριτηρίου του υπερισχύοντος δημοσίου συμφέροντος κατά το άρθρο 4, παράγραφος 3, δεύτερο εδάφιο, του κανονισμού 1049/2001 και ότι παρέλειψε να αιτιολογήσει την απόφασή της (Άρθρο 296 ΣΛΕΕ).
               
            
                  3.
               
               
                  Με τον τρίτο λόγο προβάλλεται ότι η Επιτροπή υπέπεσε σε νομικό σφάλμα στηριζόμενη στους πρότυπους διαδικαστικούς κανόνες για τις επιτροπές, οι οποίοι, έχουν καταστεί ανεφάρμοστοι δυνάμει του άρθρου 277 ΣΛΕΕ.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).